LT Europos Sąjungos oficialusis leidinys C 238/8

Paraiškos skelbimas pagal Tarybos reglamento (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių 8 straipsnio 2 dalį

2009/C 238/07

Šis paskelbimas suteikia teisę pateikti prieštaravimą dėl paraiškos pagal Tarybos reglamento (EB) Nr. 509/2006 9 straipsnį. Prieštaravimo pareiškimai Komisijai turi būti pateikti per šešis mėnesius nuo šio paskelbimo dienos.

PARAIŠKA ĮREGISTRUOTI GTG

TARYBOS REGLAMENTAS (EB) Nr. 509/2006

„TRADITIONALLY FARMED GLOUCESTERSHIRE OLD SPOTS PORK“

EB Nr.: UK-TSG-007-0024-13.02.2004

1. Pareiškėjų grupės pavadinimas ir adresas:

Pavadinimas: „The Gloucestershire Old Spots Pig Breeders’ Club“ Adresas: Freepost (GL442) Cirencester Gloucestershire GL7 5BR UNITED KINGDOM Tel. +44 1285860229 Faks. +44 1285860229 El. pašto adresas: mail@oldspots.org.uk

2. Valstybė narė arba trečioji valstybė:

Jungtinė Karalystė

3. Produkto specifikacija:

3.1. Registruotinas (-i) pavadinimas (-ai) (Komisijos reglamento (EB) Nr. 1216/2007 straipsnis):

„Traditionally Farmed Gloucestershire Old Spots Pork“

3.2. Pavadinimas:

 pats yra specifinis turi specifinių žemės ūkio produkto arba maisto produkto savybių

Specifinės Traditionally Farmed Gloucestershire Old Spots Pork kiaulienos savybės susiformavo dėl tradicinės, nepagerintos veislės, o dėl tradicinio ūkininkavimo ir gamybos būdo kiauliena pasižymi savitomis fizinėmis bei cheminėmis ir organoleptinėmis savybėmis.

3.3. Ar išimtinės pavadinimo naudojimo teisės siekiama pagal Reglamento (EB) Nr. 509/2006 13 straipsnio 2 dalį:

registravimas nustačius išimtinę pavadinimo naudojimo teisę  registravimas nenustačius išimtinės pavadinimo naudojimo teisės

Nors pavadinime yra žodis „pork“, ši registracija taikoma visiems iš kiaulių pagamintiems produktams, įskaitant bekonieną, dešras, sūdytą kumpį, kumpį ir t. t.

3.4. Produkto grupė:

1.1 klasė. Šviežia mėsa

3.5. Žemės ūkio produkto arba maisto produkto, kuriam taikomas 3.1. punkte numatytas pavadinimas, apibūdinimas (Komisijos reglamento (EB) Nr. 1216/2007 3 straipsnio 1 dalis):

Traditionally Farmed Gloucestershire Old Spots Pork pasižymi tokiomis savybėmis:

— didesnis riebalų storis,

— mažesnių matmenų raumenys,

— ne tokia blyški (tamsesnė) raumenų spalva,

— šaldant ir termiškai apdorojant raumenų struktūroje geriau išlaikoma drėgmė,

— mėsa švelnesnė ir sultingesnė,

— pasižymi kitokiomis skonio savybėmis,

palyginti su įprastiniu būdu pagaminta kiauliena.

Tai patvirtina atlikus mokslinį tyrimą, kurio tikslas buvo palyginti pagrindines Traditionally Farmed Gloucestershire Old Spots Pork kiaulienos ir naujų kiaulių veislių kiaulienos, perdirbamos pramoninio masto skerdyklose, fizines, chemines, mikrobiologines ir organoleptines savybes. Tai leido objektyviai, iš vartotojų perspektyvos palyginti tradiciniu būdu pagamintą tradicinės senosios kiaulių veislės kiaulieną ir įprastiniu būdu pagamintą naujų kiaulių veislių kiaulieną.

Gloucestershire Old Spots ir naujų kiaulių veislių skerdenos ir mėsos kokybė įvertinta pagal raumenų spalvą, pH, raumenų plotį ir storį, riebalų storį, termiškai apdoroti reikalingą laiką, šaldymo ir terminio apdorojimo nuostolius bei juslinių savybių (skonio) kokybę. Raumenų maistinė kokybė taip pat buvo įvertinta pagal jų riebalų rūgščių sudėtį. Gloucestershire Old Spots veislės kiaulienos longissimus raumens matmenys mažesni, o riebalų storis didesnis negu įprastiniu būdu pagamintos kiaulienos. Jų raumenų pH buvo panašus, tačiau raumenų spalva tamsesnė, o šaldymo ir terminio apdorojimo nuostoliai mažesni. Gloucestershire Old Spots kiaulieną, palyginti su naujų veislių kiauliena, reikia kepti ilgiau, kol pasiekiama 72 °C vidaus temperatūra. Gloucestershire Old Spots kiaulienos sukapotų gabalų konsistenciją (švelnumą) ir sultingumą degustatorių grupė įvertino geriau negu naujų veislių kiaulienos sukapotų gabalų, o pats Gloucestershire Old Spots kiaulienos skonis taip pat buvo geresnis. Taip pat dažniau buvo nurodoma, kad Gloucestershire Old Spots kiaulienos skonis neįprastas, o tai leidžia manyti, kad Gloucestershire Old Spots kiauliena pasižymi kitokiomis skonio savybėmis.

Pagrindinės Traditionally Farmed Gloucestershire Old Spots Pork kiaulienos savybės:

Fizinės savybės

Spalva

Vidutinės vertės, kai pakuotė ne vakuuminė:

Šviesumas 53,9 Raudonis 7,33 Geltonis 6,67 Spalvos intensyvumas 9,94 Atspalvis 42,31

Audinių storis

Vidutinės vertės:

Raumenų plotis 86,6 mm Raumenų storis 46,3 mm Riebalų storis (be odos) 11,5 mm

Cheminės savybės

Raumenų riebalų kiekis ir riebalų rūgščių sudėtis

Polinesočiųjų riebalų rūgščių ir sočiųjų riebalų rūgščių santykis (P:S santykis) Vidutinė vertė 0,60

Paprastai kiauliena sukapojama į tokias dalis: nugarinę ir jos dalis, pavyzdžiui, sukapotus nugarinės gabalus, kojas, mentes, šonkaulius ir papilvę, tačiau vietos patiekalams, kaip antai Bato patiekalui iš apatinių žandų dalių (angl. Bath Chaps) ir t. t., gali būti naudojamos ir kitos skerdenos dalys. Patiekalas iš apatinių žandų dalių – iškaulinėtas, pasūdytas ir išvirtas kiaulės žandas. Kiti Traditionally Farmed Gloucestershire Old Spots Pork kiaulienos produktai yra šie: bekoniena, dešros, sūdytas kumpis, kumpis ir t. t.

3.6. Žemės ūkio produkto arba maisto produkto, kuriam taikomas 3.1. punkte numatytas pavadinimas, gamybos būdo apibūdinimas (Komisijos reglamento (EB) Nr. 1216/2007 3 straipsnio 2 dalis):

Traditionally Farmed Gloucestershire Old Spots Pork kiauliena turi būti gauta iš grynaveislių Gloucestershire Old Spots veislės kiaulių. Šios kiaulės Britanijos kiaulių augintojų asociacijos (angl. British Pig Association) ar bet kurios kitos kiaulių augintojų organizacijos, kuri veda Gloucestershire Old Spots veislės kiaulių kilmės knygą, turi būti įregistruotos kaip grynaveislės, o joms auginti valdžios institucija pagal atitinkamus teisės aktus turi išduoti licenciją.

Tam, kad kiaulės atitiktų specifikaciją „užaugintos tradiciniu būdu“, gamintojai ir perdirbėjai privalo laikytis šių reikalavimų:

Pašarai

Apibrėžtis „užaugintos tradiciniu būdu“ reiškia, kad kiaulės nuo pat gimimo iki skerdimo buvo augintos tokioje aplinkoje, kur joms buvo sudarytos sąlygos augti natūraliu tempu. Todėl dienos gyvojo svorio prieaugis yra mažesnis, o dienų skaičius iki skerdimo – didesnis. Dėl to nuo pat nujunkymo iki užauginimo šeriama mažiau baltymų turinčiais pašarais (15–18 % baltymų su būtiniausiomis riebalų rūgštimis, įskaitant liziną), prireikus, papildytais vaisiais ir daržovėmis, cukrinių runkelių minkštimu ir t. t., kad nesusidarytų pernelyg daug nugaros lašinių. Taip auginamų Gloucestershire Old Spots veislės kiaulių nugaros lašinių storis, matuojant taške P2, turėtų siekti 12–16 mm. Komerciniais tikslais auginamos kiaulės paprastai maitinamos mišiniais, kuriuose yra 18–22 % baltymų, ir tikėtina, kad jų nugaros lašinių storis bus mažesnis, t. y. apie 5–8 mm.

Laikantis tokios šėrimo tvarkos, vidutinis amžius, kol pasiekiamas reikiamas kiaulienos svoris (55–61 kg paskerstos kiaulės svorio), yra 180 dienų (ne mažiau kaip 160), o komerciniais tikslais auginamų kiaulių – 140–165 dienos. Tai, kad laikotarpis iki užauginimo yra ilgesnis, yra viena iš priežasčių, kodėl tokia kiauliena turi daugiau skonio ir yra sultingesnė.

Aplinka

Aplinka, kurioje kiaulės laikomos, taip pat turi įtakos skonio kokybei. Kiaules galima auginti ir lauke, ir viduje, jei laikomasi toliau nurodytų reikalavimų.

Auginimas lauke

Traditionally Farmed Gloucestershire Old Spots Pork veislės kiaulių tankumas turi neviršyti 15–20 paršavedžių viename hektare. Visa vada laikoma atskirai su jų veisline paršavede, kol jie bus pažymėti pagal British Pig Association ar jai lygiavertės organizacijos taisykles, kad juos būtų galima atpažinti. Tokiose taisyklėse teigiama, kad abu tėvai turi būti registruoti Gloucestershire Old Spots kiaulių veislės atstovai ir kad per aštuonias savaites nuo jų gimimo ar prieš tai, kai šios kiaulės bus laikomos kartu su kitomis kiaulėmis, reikia pranešti apie jų gimimą (pirmasis registravimo proceso etapas) ir ant jų ausų nenutrinamu žymeniu pažymėti registracijos numerį.

Nuo atjunkymo iki užauginimo auginamų kiaulių tankumas turi neviršyti 100 kiaulių viename hektare.

Visoms lauke laikomoms kiaulėms turi užtekti pastogės ar pavėsio, taip pat balų voliojimuisi, dezinfekuojamojo skysčio arba prausyklų. Žiemą kiaulių aptvare turi būti sausos žemės.

Auginimas viduje

Pastatai turi būti gerai vėdinami, jų šonai gali būti atviri, jeigu juose laikomos kiaulės gali susirasti, kur pasislėpti esant nepalankioms oro sąlygoms. Turi būti pakankamai dienos šviesos, kad visas kiaules būtų paprasta stebėti. Siekiant užtikrinti gyvūnų gerovę ir kad jiems bus patogu, negalima įrengti grindų iš lentelių. Švaraus kraiko visuomet turi būti pakankamai.

Grindų ploto kiekvienai kiaulei turi tekti ne mažiau kaip:

kiekvienai 20–30 kg gyvojo svorio kiaulei – 0,35 m2,

kiekvienai 30–50 kg gyvojo svorio kiaulei – 0,50 m2,

kiekvienai 50–85 kg gyvojo svorio kiaulei – 0,65 m2.

Visuomet turi būti švaraus bei sauso kraiko ir švaraus vandens.

Būtinoji priežiūra

Vaistai turėtų būti vartojami kuo rečiau ir turi būti vengiama juos skirti, nebent tai iš tikrųjų būtina. Vienintelė išimtis yra vaistų naudojimas parazitinių kenkėjų kontrolės tikslais.

Neleidžiama reguliariai kirpti uodegų ar trumpinti kraštinių dantų.

Įprastinėmis sąlygomis nujunkymas trunka ne mažiau kaip 42 dienas, tačiau rekomenduojama, kad truktų 56 dienas.

Vežimas

Traditionally Farmed Gloucestershire Old Spots Pork veislės kiaulės turi būti vežamos į skerdyklą tiesiai iš ūkio ir negalima jų vežti su kiaulėmis iš kitų valdų.

Vežant užaugintas kiaules į skerdyklą, pagal svorį jų negali būti daugiau kaip 200 kg/m2.

Nuo paskerdimo iki pardavimo

Skerdžiama nedidelėse skerdyklose, kad būtų sumažintas patiriamas stresas.

Traditionally Farmed Gloucestershire Old Spots veislės kiaulių skerdenos turi būti kabinamos su visais kaulais ir taip kabėti tris keturias dienas po paskerdimo.

Skerdeną pradėjus kapoti anksčiau, gali deformuotis raumenys. Dėl to gali būti sunku ją išmėsinėti ir gali susidaryti klaidingas įspūdis, kad galutinis produktas yra pernelyg kietas.

Traditionally Farmed Gloucestershire Old Spots Pork kiauliena gaunama iš kiaulių pirmiau aprašytu būdu ir yra tinkama, kad būtų taikomi tradiciniai tvarkymo ir išmėsinėjimo metodai. Skerdenų raumeningumas ir riebalų kiekis gali gerokai skirtis dėl atskirų veislės atmainų ir būdų, pagal kuriuos skirtingi gamintojai užaugina gyvulius.

Dėl tokio nevienodumo mėsininkas turi priimti sprendimus, kur būtent pjauti, kad mėsa geriausiai atrodytų ir būtų vertingiausia. Pavyzdžiui, gali labai skirtis kiaulienos papilvės dydis, palyginti su nugarinės dydžiu, kaip ir mentės mėsos proporcijos.

Traditionally Farmed Gloucestershire Old Spots veislės kiaulių skerdenų išmėsinėtos dalys yra tokios pačios, kaip ir komerciniais tikslais užaugintų kiaulių (nugarinė ir jos dalys, pavyzdžiui, sukapoti nugarinės gabalai, kojos, mentės, šonkauliai ir papilvė), tačiau mėsos pateikimo kokybė labai priklauso nuo mėsininko priimtų sprendimų. Todėl Traditionally Farmed Gloucestershire Old Spots veislės kiaulių kiauliena neturėtų būti perdirbama pramoninio tipo gamybos linijose.

Šią kiaulieną geriausia parduoti praėjus 4–9 dienoms po skerdimo.

3.7. Specifinės žemės ūkio produkto arba maisto produkto savybės (Komisijos reglamento (EB) Nr. 1216/2007 3 straipsnio 3 dalis):

Specifinės Traditionally Farmed Gloucestershire Old Spots Pork kiaulienos savybės susiformavo dėl:

— tradicinės, nepagerintos veislės, o dėl tradicinio ūkininkavimo ir gamybos būdo kiauliena pasižymi savitomis fizinėmis bei cheminėmis ir organoleptinėmis savybėmis.

Tradicinis gamybos būdas

Dėl neintensyvaus auginimo sumažinamas kiaulių patiriamo streso lygis. Šėrimo tvarka ir auginimo aplinka leidžia gyvūnams lėčiau augti. Skerdžiama nedidelėse skerdyklose, o neiškaulinėtos skerdenos brandinamos 3–4 dienas. Paskutinis mėsos paruošimo vartotojams parduoti etapas priklauso nuo mėsininko įgūdžių ir perdirbėjo priimto sprendimo.

Fizinės bei cheminės ir organoleptinės savybės

Mėsos išvaizda. Mėsa tamsesnė negu įprastiniu būdu pagamintos kiaulienos mėsa, o raumenų pH vertės skiriasi nedaug. Taip yra todėl, kad prieš skerdimą kiaulės nepatiria streso.

Raumenų ir riebalų išmatavimai, termiškai apdoroti reikalingas laikas, šaldymo ir terminio apdorojimo nuostoliai. Neseniai atlikto mokslinio tyrimo rezultatai parodė, kad Traditionally Farmed Gloucestershire Old Spots Pork kiaulienos raumenų pločio ir storio išmatavimai buvo mažesni, o nugaros lašiniai – storesni, palyginti su įprastine kiauliena. Tai atitinka ankstesnių tyrimų išvadas, kad tokios savybės atsiranda dėl to, kad kiaulės yra nepagerintos veislės, o jų skerdenos raumeningumas ne toks didelis kaip naujų veislių kiaulių.

Juslinių savybių tyrimas. Traditionally Farmed Gloucestershire Old Spots Pork kiaulienos konsistencija (švelnumas) ir sultingumas buvo įvertinti geriau negu įprastiniu būdu pagamintos kiaulienos. Taip yra dėl to, kad Gloucestershire Old Spots veislės kiaulių raumenys geriau išlaiko drėgmę. Mėsos švelnumui įtakos taip pat turi laikymo ir (arba) brandinimo trukmė. Degustatorių grupė, suburta vykdant mokslinį tyrimą, taip pat pareiškė, kad Traditionally Farmed Gloucestershire Old Spots Pork kiauliena pasižymi kitokiomis skonio savybėmis.

3.8. Tradicinės žemės ūkio produkto arba maisto produkto savybės (Komisijos reglamento (EB) Nr. 1216/2007 3 straipsnio 4 dalis):

Ši veislė susiformavo Glosteršyre, Berklio slėnyje. Ji buvo aptikta Severno upės slėnyje, ir daugelį metų šios veislės kiaules tradiciškai augino smulkieji ūkininkai.

Manoma, kad ši veislė išsivystė iš nepagerintos Berkshire ir originalios Gloucester kiaulių veislės. 1780-aisiais metais parašytoje knygoje „The Rural Economy of Gloucestershire“ Williamas Marshallas apibūdina Glosterio slėnyje pastebėtas kiaules kaip „baltų, aukštų ir ilgų kiaulių veislę, kuri prieš tai galbūt buvo labiausiai paplitusi šios salos veislė ir čia iki šiol tebelaikoma „tikrąja Glosteršyro veisle“. Jos išauga išties įspūdingo dydžio. Dabar Berkshire ir šių dviejų veislių hibridas yra labiausiai paplitusi rūšis.“ Yra įrodymų, kad buvo kryžminta ir su Old English Bacon Pig (dabar vadinama British Saddleback) veisle. H. D. Richardsonas savo knygoje „The Pig, Its Origins and Varieties“ aprašo Gloucester veislės kiaules kaip „tvirto sudėjimo, labai vislias ir kiaulienai net labiau negu bekonienai tinkančias kiaules. Jos lengvai penimos ir sakoma, kad iš jų gauta kiauliena yra aukščiausios kokybės.“

Glosteršyras garsėjo sūrių gamyba ir obelynais. Gloucestershire Old Spot veislės kiaulės maitinosi jų šalutiniais produktais; jie virsdavo vertingais baltymais. Pasak vietos tautosakos, juodos dėmės ant kiaulių odos tai mėlynės, kurios susidarydavo, kai ant jų užkrisdavo krituolių obuolių. Siekiant pažymėti šios veislės sėkmę ir jos puikias savybes, šios veislės vardu pavadintos alinės, užeigos ir netgi alus.

3.9. Produkto specifinėms savybėms tikrinti taikomi būtiniausi reikalavimai ir procedūros (Komisijos reglamento (EB) Nr. 1216/2007 4 straipsnis):

Traditionally Farmed Gloucestershire Old Spots Pork sertifikavimas reiškia, kad turės būti atliekami:

— patikrinimai, per kuriuos tiriama visa gamybos grandinė, pradedant augintoju ir (arba) auginimo ūkiais; atliekant patikrinimus turi būti pateiktos mėsininko iš augintojo gautos ataskaitos apie šviežią mėsą, kad būtų galima patvirtinti arba patikrinti, iš kur mėsa atgabenta, ir užtikrinti, kad buvo laikomasi teisingos tvarkos. Visų veislinių Gloucestershire Old Spots kiaulių, apie kurių gimimą buvo pranešta, ausys turi būti pažymėtos žymeniu pagal British Pig Association nustatytas ar lygiavertes taisykles. Pirmojo patikrinimo metu tikrinama, ar ant iš skerdyklos gautos skerdenos ausies yra tas pats numeris (-iai) kaip ir ant augintojo pristatytos kiaulės (-ių), ir ar šie numeriai atitinka internete nurodytus įrašus. Tuomet mėsininkai tokią mėsą turi identifikuoti ir laikyti atskirai šaldymo patalpose ir prekystaliuose. Jeigu dėl kokių nors priežasčių skerdykloje pašalinama galva, skerdeną turėtų būti galima atsekti pagal ant kiaulės mentės uždėtą žymę;

— atitinkamos veislės asociacijų įrašų patikrinimai,

— patikrinimai ūkiuose, kad būtų užtikrinama, jog laikomasi reikalaujamo gamybos būdo: pašarai, auginamų kiaulių tankumas, būtinoji priežiūra ir transportavimas,

— patikrinimai nustatytų kokybės standartų (svorio, skerdenų, savybių ir t. t.) atitikčiai patikrinti. Tikrinamos pagrindinės fizinės, cheminės ir mikrobiologinės mėsos savybės, kaip nustatyta produkto apraše,

— patikrinimai atsekamumui nuo skerdyklos iki mažmeninės prekybos vietų užtikrinti.

4. Institucijos arba įstaigos, tikrinančios, ar laikomasi produkto specifikacijos reikalavimų:

4.1. Pavadinimas ir adresas:

Pavadinimas: „Product Authentication Inspectorate Limited“ Adresas: Rowland House 65 High Street Worthing W. Sussex BN11 1DN UNITED KINGDOM Tel. +44 1903237799 Faks. +44 1903204445 El. pašto adresas: enquiries@thepaigroup.com

 Valstybinė Privati

Ši privati tikrinančioji įstaiga atitinka EN 45011 standarto principus.

4.2. Institucijos ar įstaigos konkrečios užduotys:

Minėta tikrinančioji institucija atsakinga už visos specifikacijos patikrinimą.